**چوارەم :کورتەیەکی مێژویی لقە زانستی کۆمەڵناسی ژینگەیی و ئامانجەکانی :**

**٤-١-مەرجەکانی بوون بو زانست :**

جاران وا باو بوو به‌ تایبه‌ت له‌ ناوه‌نده‌ ئه‌كادیمی وزانستیه‌كانی وڵاتانی جیهانی سێدا ،ده‌سته‌واژه‌ی زانست هه‌ر به‌ زانسته‌ پوخته‌كان ده‌گوترا وه‌كو زانستی فیزیا وكیمیا و زینده‌وه‌رزانی زه‌ویناسی و ئه‌مانه‌ بێ ئه‌وه‌ی ووشه‌ی زانست به‌ زانسته‌ كۆمه‌ڵایه‌تیه‌كانی تری وه‌كو كۆمه‌ڵناسی گشتی نەک هەر لقەکانی وەکو کۆمەڵناسی ژینگەیی گە بابەتی پەیوەندی نێوان کۆمەڵگاو ژینگەیە بۆ ده‌رونناسی و سیاسه‌ت و ئابووری كارگێڕی و ئه‌وانییش بڵێن ،ئه‌مه‌ش له‌وه‌وه‌ سه‌رچاوه‌ی گرتبوو كه‌ دیارده‌ مرۆییه‌كان له‌سه‌رئاستی تاك یان به‌ كۆمه‌ڵ بوون ناكرێ توێژینه‌وه‌ی زانستیان بۆ بكرێت وناچنه‌ ژێر باری كه‌ره‌سته‌كانی توێژینه‌وه‌ی زانستیه‌وه‌ وبه‌ڵكو بابه‌تی ئه‌مانه‌ به‌ شێوه‌ی بیركردنه‌وه‌ی فه‌لسه‌فی و رامانی خودی(التأمل الذاتي) توێژینه‌وه‌یان له‌سه‌ر ده‌كرێت ( )كه‌ تایبه‌ته‌ به‌ رێبازه‌كانی توێژینه‌وه‌ی فه‌لسه‌فی نه‌ك زانستی ،دوواتر ئه‌م بۆچوونه‌ كاڵ بووه‌و تا راده‌یه‌ك به‌ هه‌مان شێوه‌ی زانسته‌ پوخته‌كان له‌ دیارده‌ مرۆیی و كۆمه‌ڵایه‌تیه‌كانیشدا كه‌ره‌سته‌و ئامراز ومیتۆدی زانستی به‌كار هاتن و ئه‌نجامی نزیك له‌یه‌كتر له‌ تاقیكردنه‌وه‌كاندا به‌ده‌ست هاتن ،مه‌رجه‌كانی بوون به‌زانست له‌ لقه‌ مرۆیی و كۆمه‌ڵایه‌تیه‌كانیشدا پێگه‌یشتن ،بۆیه‌ هه‌ر كاتێك باس له‌ زانستێك بكه‌ین ده‌بێ كۆمه‌ڵێك بنه‌ما وبنچینه‌ی گرنگمان له‌به‌رچاو بێت كه‌ بۆ هه‌ر لقێكی زانستی پێویستن ،جاران ئه‌م مه‌رجانه‌ كه‌متر بوون له‌ ئیستا ،بۆنمونه‌ له‌ په‌ره‌سه‌ندنی هه‌ر زانستێك له‌ زانسته‌كاندا، له‌ دوو ته‌وه‌ره‌وه‌ كار بۆ جیاكردنه‌وه‌ی ده‌درا له‌ زانسته‌كانی تر ، یه‌كه‌میان هه‌وڵێكی زۆر ده‌درا بۆ دیاریكردنی بابه‌ت، یان ئه‌و كایه‌یه‌ی كه‌ ئه‌و زانسته‌ به‌ جیا له‌ زانسته‌كانی دیكه‌ توێژه‌رانی له‌ ناویدا پسپۆڕێتی وه‌رده‌گرن، هه‌روه‌ها دووه‌میشیان هه‌وڵ ده‌درا بۆ دیاریكردنی میتۆدی تایبه‌تی ئه‌و زانسته‌ یان گونجاوترین میتۆد چیه‌ له‌و زانسته‌دا به‌كار بێت ، چونكه‌ له‌ بنه‌ڕه‌تدا زانست له‌سه‌ر دوو پایه‌ی سه‌ره‌كی راده‌وه‌ستێت، ئه‌وانیش: بابه‌ت و میتۆدن، هه‌رچه‌نده‌ بابه‌ته‌كه‌ به‌ووردی و به‌روونی دیار بكرێت، ئه‌وا هۆكارێكه‌ بۆ سه‌ربه‌خۆبوونی ئه‌و لقه‌ زانستیه‌ له‌ لقه‌ زانستیه‌كانی تر ،به‌ هه‌مان شێوه‌ هه‌رچه‌ند میتۆدی دیاریكراوی خۆی هه‌بێت هه‌ر راسته‌ له‌ باره‌ی سه‌ربه‌خۆبوونیه‌وه‌ ، به‌ڵام به‌پله‌یه‌كی كه‌متر، چونكه‌ ده‌كرێت ژماره‌یه‌ك له‌ زانسته‌كان یه‌ك میتۆد به‌كاربهێنین، بۆ نموونه‌ میتۆدی ئه‌زموونگه‌ری له‌ زانسته‌ سروشتییه‌كان به‌كارده‌هێنرێت، ئه‌گه‌رچی به‌ هه‌ندێك هه‌مواركردنه‌وه‌ له‌ ژماره‌یه‌ك له‌ زانسته‌ كۆمه‌ڵایه‌تی و ده‌روونییه‌كانیش به‌كارده‌هێنرێت، به‌ تایبه‌ت ده‌روونناسى و په‌روه‌رده‌، لە بواری کۆمەڵناسی ژینگەییش یەکێکە لە میتۆدەکان بە تایبەت لەو بوارەی پەیوەندی بە ئەندازەو توخم و رەگەزە کیمیاییەکانەوە هەیە به‌ڵام لە كۆمه‌ڵناسی گشتیدا یان لقە زیاتر چەندایەتیەکانی هه‌روه‌كو له‌ زه‌ینی خه‌ڵكیدا په‌یوه‌سته‌ به‌ به‌كارهێنانی میتۆدی رووپێوی كۆمه‌ڵایه‌تیه‌وه‌ ئه‌مه‌ش ،واته‌ ئه‌م میتۆده‌ش له‌ كۆمه‌ڵناسیدا وێنه‌یه‌كه‌ له‌ وێنه‌ هه‌مواركراوه‌كانی میتۆدی ئه‌زموونگه‌ری، بێگومان ئه‌مه‌ش ده‌گه‌ڕێته‌وه‌ بۆ به‌ربڵاوی به‌كارهێنانی ئه‌م میتۆده‌ له‌ توێژینه‌وه‌ جۆراوجۆره‌كانی دیارده‌ كۆمه‌ڵایه‌تییه‌كاندا له‌لایه‌ن توێژه‌رانی كۆمه‌ڵایه‌تیه‌وه‌( ).بە تایبەت لە قۆناغێکی وەکو ئەم سەردەمی کۆمەڵگایس هەرێمی کوردستاندا کە پیویستمان بە تویژینەوەی چەندایەتیە كه‌واته‌ به‌م دوو مه‌رجه‌وه‌ ده‌كرێ هه‌موو ئه‌و مه‌جانه‌ی ده‌بێ له‌هه‌ر زانستێكدا هه‌بن هه‌تا وه‌كو لقێكی سه‌ربه‌خۆ سه‌یر بكرێت له‌م چه‌ند خاڵه‌ی خواره‌وه‌دا بخه‌ینه‌ روو :

1-پێویسته‌ مه‌یدانێكی هه‌بێت بۆ توێژینه‌وه‌ .له‌ومه‌یدانه‌دا بابه‌ته‌ سه‌ره‌كی ولاوه‌كیه‌كانی دیاریكراوبن وله‌ چوارچێوه‌یه‌كدا كۆیان بكاته‌وه‌ ،ئیتنر وه‌كو ناسنامه‌یه‌ك ئه‌و لقه‌ زانستیه‌ی پێ بناسرێته‌وه‌ وبزانرێت له‌ بوارێكی تایبه‌تدا توێژینه‌وه‌ ده‌كات .

2-پێویسته‌ كێشه‌ی بنه‌ره‌تی هه‌بێت.واته‌(المسأله‌ الاساسیه‌).له‌ناو مه‌یدانه‌ فراوانه‌كه‌یدا پرسێكی گرنگی هه‌بێت به‌ دووای وه‌ڵامدانه‌وه‌یدا بگه‌ڕێت ،كاتێك به‌ هه‌ر میتۆدێكی زانستی ده‌گاته‌ وه‌ڵامی ئه‌م پرسه‌ بنه‌ڕه‌تیه‌ ئیتر ته‌واوی زاناكان له‌سه‌ر یاساكانی ئه‌م زانسته‌ كۆك وته‌بان چونكه‌ وه‌ڵامدانه‌وه‌ی پرسه‌ بنه‌ڕه‌تیه‌كه‌ له‌ هه‌ركوێ و هه‌ر كه‌سێك بیداته‌وه‌ هه‌مان ئامانج یان زۆر نزیك له‌ هه‌مان ئه‌مانج به‌ ده‌ست دێنێت ئه‌گه‌ر له‌ ژێر هه‌مان هه‌لومه‌رجدا ئه‌نجامی دابێت ،به‌ پێچه‌وانه‌وه‌ له‌ فه‌لسه‌فه‌دا بۆ نموونه‌ رێبازه‌كانی وه‌ڵامدانه‌وه‌ی ئه‌م پرسه‌ بنه‌ڕه‌تیه‌ جێی مشت ومڕو ده‌مه‌قاڵێ وناكۆكین ، فه‌یله‌سوفه‌كان له‌م باره‌وه‌ ته‌با نین ، لە زانستدا وا نیە بەڵکو کۆنکریتی و زیاتر پرسەکە بەکلایی بوەتەوە ئیتر گۆمانی زۆر هەڵناگرێت کە ئەمەش یەکێکە لە جیاوازیەکانی میتۆدی تویژینەوەی فەلسەفی و تویژینەوەی زانستی .

3-میتۆدی تایبه‌ت به‌ بابه‌ته‌كانی وكه‌ره‌سته‌ی كۆكردنه‌وه‌ی زانیاری وچه‌مكی تایبه‌ت به‌ خۆی هه‌بێت ،له‌ رێگه‌ی به‌كارهێنانیانه‌وه‌ ناسنامه‌ی توێژه‌ر وتوێژینه‌وه‌كانیشی روون ودیار بن ، ئه‌مه‌ خاڵێكی زۆر گه‌وهه‌ری و بنه‌ڕه‌تیه‌ له‌ جیاكردنه‌وه‌ی هه‌ر لقێكی زانستی له‌ فه‌لسه‌فه‌و لێكدانه‌وه‌ فه‌لسه‌فیه‌كان ،چونكه‌ فه‌یله‌سوف بۆی هه‌یه‌ و له‌ توانایدایه‌ به‌ كه‌یف وئاره‌زووی خۆی میتۆدێك له‌ میتۆده‌ مه‌عریفیه‌كان هه‌ڵبژێرێت وله‌ لێكدانه‌وه‌ی بابه‌ته‌كه‌یدا به‌كاری بێنێت ،به‌ڵام به‌ پێچه‌وانه‌وه‌ توێژه‌ری زانستی ناتوانێت به‌ ئاره‌زووی خۆی ئه‌م كاره‌ بكات چونكه‌ له‌ زانستدا خودی بابه‌ته‌كه‌ میتۆده‌كه‌ دیاری ده‌كات نه‌ك توێژه‌ره‌كه‌ ،واته‌ بۆ توێژینه‌وه‌ی زانستی له‌ هه‌ر بابه‌تێك میتۆدی تایبه‌تی و جیاوازی خۆی هه‌یه‌ .

4-پیویستە تیۆریست(منظر)وتوێژه‌ری زانستی هه‌بێت ،له‌ بواره‌كه‌دا كاربكه‌ن ،یان كاریان كردبێت وناسراوبن بۆ پسپۆڕانی بواره‌كه‌ یان بۆ توێژه‌رانی بواره‌ نزیكه‌كانی ئه‌م لقه‌ زانستیه‌ .

5-تێوری خۆی هه‌بێت ،له‌ گریمانه‌و به‌هۆی توێژینه‌وه‌ راستیان له‌ مه‌یداندا سه‌لمێنرابێت ،هه‌مووان دانی پێدا ده‌نێن ،بڕوای پێدێنن ،ئه‌گه‌ر وانه‌ بێت ناچێته‌ خانه‌ی زانسته‌وه‌ ،بۆیه‌ له‌فه‌لسه‌فه‌دا زۆر به‌زه‌حمه‌ت یان هه‌ر ناكرێت بڕیار له‌سه‌ر راستی یان ناراستی تیۆرێك بدرێت ،له‌به‌ر ئه‌وه‌ی وه‌كو زانست نیه‌ پشت به‌ داتاو راستیه‌ سه‌لمێنراوه‌كان ببه‌ستێت به‌ڵكو ده‌كه‌وێته‌ سه‌ر ئاستی په‌سه‌ندكردن یان په‌سه‌ند نه‌كردنی خودی ئه‌و كه‌سه‌ خۆی( ) ،ئایا بڕوای به‌ ئه‌رگیۆمێنته‌كانی به‌رامبه‌ره‌كه‌ی هه‌یه‌ یان نا ،له‌ زانستدا ئه‌مه‌ ئه‌زموون وتاقیكردنه‌وه‌ی مه‌یدانی بڕیاری له‌سه‌ر ده‌دات بۆیه‌ ده‌بێ هه‌ر لقێكی زانستی ئه‌مه‌ی هه‌بێت . ئەگەر سەرەتا سەیری خودی کۆمەأناسی خۆی بکەین ، بەراوردی بکەین بە مەرجەکانی بوون بە زانست ، له‌ مێژه‌ له‌ لای هه‌ ندێك له‌ زانایان وتوێژه‌رانی بواره‌كه‌ ئه‌مه‌ بڕاوه‌ته‌وه‌و به‌ كۆتا هاتووه‌ چونكه‌ هه‌موو ئه‌م مه‌رجانه‌ رێك له‌ كۆمه‌ڵناسیدا روویانداوه‌، یان هاتوونه‌ته‌دی به‌وه‌ی كه‌ له‌ سه‌ره‌تادا به‌شێك بوو له‌ فه‌لسه‌فه‌، دواتر به‌شێوه‌یه‌كی ئاڵۆز تێكه‌ڵ به‌ هه‌ردوو زانستی ده‌روونناسی و مێژوو بوو تا له‌لایه‌ن بیرمه‌نده‌ پێشه‌نگه‌كانی بواره‌كه‌وه‌ به‌ تێكه‌ڵی باس ده‌كرا وه‌كو خودی ئیبن خه‌لدون وئۆگه‌ست كۆنتیش ،یان تا راده‌یه‌ك تێكه‌ڵ بوو به‌ زینده‌وه‌رزانیش ،به‌ڵام دوواتر له‌ ئه‌نجامی هه‌وڵ وته‌قه‌ڵای نه‌وه‌ی دووه‌می زانایانی ئه‌م زانسته‌ ، به‌تایبه‌تیش (دۆركهایم)، كۆمه‌ڵه‌ی زانایان گه‌یشتنه‌ ئه‌و باوه‌ڕه‌ی كه‌ كۆمه‌ڵناسی بابه‌تێكی سه‌ربه‌خۆی له‌ زانسته‌كانی دیكه‌ هه‌یه‌،به‌ تایبه‌تی له‌و زانستانه‌ی ئاماژه‌مان پێدا (ده‌رونناسی وزینده‌وه‌رزانی)،چونكه‌ بابه‌تی كۆمه‌ڵگا یان دیارده‌ كۆمه‌ڵایه‌تیه‌كان كه‌ بابه‌تی سه‌ره‌كی كۆمه‌ڵناسین ناكرێت له‌ چوارچێوه‌ی ئه‌م زانستانه‌دا توێژینه‌وه‌یان له‌سه‌ر بكرێت ،له‌ سروشتی خۆیاندا له‌ بابه‌ته‌كانی ئه‌و زانستانه‌ جیاوازن .به‌ڵام له‌ باره‌ی لقه‌کانی کۆمەڵناسیەوە گفتوگۆو توێژینەوە بەردەوامە بە تایبەتی لە لقە نوێیەکانیدا وەکو کۆمەڵناسی ژینگەیی وکۆمەڵناسی چینایەتی و کۆمەڵناسی ژیانی رۆژانە و کۆمەڵناسی کاتی دسەتبەتاڵی و زۆر لقی دیکە ئایا ءەمانە لقی سەربەخۆن یان وەکو بابەتەکانی کۆچ و هاوسەرگیری و جیابوونەوەو ..هتد بابەتێکن لە چوارچێوەی کۆمەڵناسی گشتیدا؟

**٤-٢-ئاستی زانستیەتی کۆمەڵناسی ژینگەیی:**

کۆمەڵناسی ژینگەیی تەواوی ئەو مەرجانەی تێدایە ، بۆ هەر قوتابی و خوێندکارێک بیەوێت پسپۆڕی لە کۆمەڵناسی ژینگەییدا وەربگرێت میراتیکی زانستی زۆر دەوڵەمەندی لەبەردەستدایە کە خۆی لە بابەتی پەیوەندی نێوان کۆمەڵگاو ژینەگەکانیاندا دەبینێتەوە ، کە بابەتێکی جەوهەری فەلسەفەی کۆمەڵناسیە ، ئەگەر زانستی کۆمەڵناسی بە دووای هەوێنی گۆرانە کۆمەڵایەتیەکاندا بگەڕیت ئەوا بە کو رتی :

أ- ژینگە ئەو ناوەندەیە کۆمەڵگای تێدا دەژیت ، شانۆی کارلێکی نێوان مرۆڤەکانە، -هزرو گەشەکردنی هزری پەیوەندی بە ژینگەی مرۆڤەکانەوە هەیە،

ب-داهێنان و پەرەسەندنی کەرەستەکانی بەردەست ، بە تایبەتی لە کۆمەڵگای سەرەتاییدا ،لەسەر رەگەزە سروشتیەکانی ژینگە و لە ژێر کاریگەری ژینگەدا هاتوەتە ئاراوە،

ج- قۆناغەکانی گۆرانی کۆمەڵ بە تایبەتی لەسەر بنەمای شێوازی بەرهەمهێنان زادەی ژینگەی سروشتی بوون

د- ژینگە لە ریزبەندی سیستەمەکانی بونیادی کۆمەلایەتیدا لە پلە یەک دێت لە توێژینەوە ئەنترۆپۆلۆژیەکانی کۆمەڵگا سەرەتاییەکاندا

لە بارەی میتۆدەوە بۆ کۆمەڵناسی ژینگەیی زۆر نزیک لە زانستە پەتیەکان میتۆدی ئاماری و پێوانەیی و ئەزمونگەری و وەسفی و وسفی شیکاری و بەراوردکاری بۆ شیکردنەوەی پەیوەندی نیوان ژینگە بە تایبەت ژینگەی شارنشینی و نەخۆشیەکان و رەفتاری کۆمەڵگای شار بە فراوانی بەکاردێت و دەیان تویژینەوە لەم بوارەدا ئەنجامدراون، سەرنج و تێبینی و کەرەستەو بڵاوکراوەکانی دەستی دوو دیکۆمنتاری ئامرازی گرنگی کۆکردنەوەی زانیارین ، بە دەیان چەمکی ژینگەیی لە فەرهەنگەکانی کۆمەلناسیدا پێناسەیان بۆ کراوە، هۆشیاری ژینگەیی و پەروەردەی ژینگەیی و گەشەپێدانی ژینگەیی و پیسبونی بینین و بیستن و .....هتد

بە دەیان زانای وەکو دۆرکایم و هێربەرت سپنسەر و ئەبیۆن سمۆڵ و لویس وێرس و هۆمەر هوەیت و روبەرت پارک و ئەرنست بێرجس و مەکەنزی و ...هتد توێژینەوەو تیۆریان هەبە لە بارەی پەیوەندی کۆمەڵگاو ژینگە ..بۆیە ئەمرۆ کۆمەڵناسی ژینگەیی لقێکی سەربەخۆو گرنگی کۆمەڵناسی گشتیە.

**٤-٣-- کورتەیەکی مێژویی کۆمەڵناسی ژینگەیی :**

لە پێناسەی کۆمەڵناسی ژینگەییدا گوتمان بریتیە لە توێژینەوەی زانستی لەسەر کارلێکی نێوان کۆمەڵگاکان و ژینگە سروستیەکان ، جەخت دەکاتە سەر کاریگەری گۆراوە کۆمەلایەتیەکان لەسەر چۆنیەتی مامەڵە کردن لەگەڵ ژینگە و ئەو گرفتە کۆمەڵایەتیانەی لێی دەکەونەوە ، رەنگدانەوەی کاریگەریە ژینگەییەکان لە سەر گروپە مرۆییەکان و بوون بە بابەتێکی کۆمەڵایەتی و وەڵامدانەوەی کۆمەڵگا بۆ ئەم بابەتە کۆمەڵایەتیانە .

ژینگە بابەتێکی زۆر فراوانە ، لە هەموو زانستەکاندا بە زانستی پەتی و کۆمەڵایەتی و مرۆییشەوە پەیوەندیەکی زۆر پتەویان لەگەڵ رەگەزە ژینگەییەکان هەیە، لەبەر ئەوەی پرسی سەرەکیان یان بابەتی بنچینەیی توێژینەوەکانیان بە جۆرێک لە جۆرەکان پەیوەستە بە ژینگە، بۆیە لەگەڵ ئەوەی مێژووی سەرهەڵدانی لقێکی تایبەت لە ناو کۆمەڵناسیدا بۆ بابەتە ژینگەییەکان لە روانگەی کۆمەڵناسیەوە زۆر درەنگ بە دەر کەوتووە و هەر نزیکەی پەنجا ساڵیکە لە زانکۆکاندا دان بەوەدا نراوە کە کۆمەڵناسی ژینگەیی مەرجەکانی بوون بە لقیکی زانستی تەواو کردووە، بەڵام هەر لە دەستپێکی قسەکردن لەسەر دروستبوونی زانستێک بۆ توێژینەوە لە کۆمەڵگا یەکێک لە بابەتە گەرمەکانی گفتوگۆو تاوتوێکردنی بیرمەندان بابەتی پەیوەندی کۆمەڵگاو ژینگە بووە،پێش ئەوەش ئەگەر سەیری هەندێک دەقی فەلسەفی کۆن بکەین چ فەسەفیە رۆژهەڵات یان فەلسەفەی کلاسیکی یۆنانی چەندین پەرەگراف و چونەسە ربابەتەکانی ژینگەمانم بەرچاو دەکەوێت لێرەوە دەکرێت بلێین پرسی ژینگە و هزری ژینگەیی چ لەفەلسەفە و چ لە زانستی کۆمەڵناسیدا رابردوویەکی زۆر قوڵ و دێرینی هەیە ، بەڵام بە درەکەوتنی وەکو لقێکی زانستی سەربەخۆ لە چوراچێوەی کۆمەڵناسیدا زۆر نوێیە وبۆ سەرەتای حەفتاکانی سەدەی رابردوو دەگەڕیتەوە ..

لە نوسینەکانی ئیبن خەلدوندا(١٣٣٣-١٤٠٦) بەشێکی زۆری دیاردە کۆمەڵایەتیەکان بەستاوەتەوە بە ژینگەی کۆمەڵگاکانەوە وەکو تاوان و بەرهەمهێنان وسروشتی پەیوەندیەکان و خو و خەدەی تاکەکان و ...هتد بە تایبەت ئاکارو ئەخلاقی کۆمەڵگاکانی بەستوەتەوە بە ژینگەکانیانەوە ، بەراوردی لە نێوان کۆچەری عەرەبی و دانیشتوانی ژینگەی شارنشینی کردووە ...

دوواتر لای هیربەرت سپینسەر و ماکس فیبەرو رۆبەرت پارک رافەو شرۆفەی کۆمەڵناسیانە بۆ رەفتاری کۆمەلایەتی و بەستنەوەی بە ژینگە بوو بە یەکێک لە ئاراستە سەرەکیەکانی بیرکردنەوەی زانستی لە ناو کۆمەلناسیدا ..

یەکیک لە تیۆرەکانی سپینسەر لە بارەی پەیوەندی ژینگەو کۆمەڵگا پییوایە (کۆمەڵگا بوونەوەرێکی زیندووە و بەپێی ژینگەی سروشتیەکەی دەگۆڕێت ، پەیوەندیەکی پتەو هەیە لە نێوان ئاستی پەرەسەندنی کۆمەڵگاکان و ژینگەکانیان .

توێژینەوەکانی دۆرکایم لەسەر پەیوەندی ژینگەو ئاڵۆزبوونی کۆمەڵگاکان بوو، پێیوابوو پەیوەندیەکی پتەو هەیە لە نێوان بەردەسستبوونی سەرچاوەکانی خۆراک و چڕبوونەوەی دانیشتوان و دوواتر ململانێی گروپە دانیشتوانیەکان لەسەر سەرچاوە دەگمەنەکان ، تەواوبوونی ئەو سەرچاوانەو گەورەبوونی گرفتی نێوان کۆمەڵگاکان .

بەشێکی زۆری زانایانی کۆمەڵناسی بە تایبەت ئەوانەی جەختیان کردە سەر ژینگەی شارنشینی وەکو کۆمەڵناسانی قوتابخانەی شیکاغۆ (ئەبیۆن سمۆڵ و لویس وێرس و هۆمەر هوەیت و روبەرت پارک و ئەرنست بێرجس و مەکەنزی و ...هتد) کاریگەربوون بە بۆچوونەکانی دۆرکایم ،بە تایبەت لویس وێرس لە کتابەکەیدا بە ناونیشانی (شارنشینی وەک رێگایەک بۆ ژیان) لە ساڵی ١٩٣٨ چربوونەوەی دانیشتوانیان کردە بنچینەی گۆڕانە کۆمەلایەتیەکان ..هەوێنی پرۆسە میژووییەکان .....چربوونەوەشیان بەستەوە بە سەرچاوە سروشتیەکانەوە ..واتە بە ژینگەوە، میتۆدی توێژینەوەکانیان ناونا میتۆدی ژینگەیی لەو روانگەی کاریگەری ژینگە چەند گەورەیە لە رەفتاری مرۆییدا ,.

ئەبیۆن سمۆڵ یەکەم سەرۆکی بەشی کۆمەڵناسی بوو لە ئەمریکا ، کە لە ساڵی ١٨٩٢ بەشی کۆمەڵناسی کرایەوە لە شیکاغۆ ویستی لەگەڵ هاوکارەکانیدا ئاراستەیەکی نوێ بدەنە ئەم زانستە .بۆیە ئەو گروپە بە قوتابخانەی شیکاغۆ ناویان دەرکرد و میتۆدەکەشیان بە ژینگەیی ناسرا. بە هۆی جەختکردنیان لەسەر ئیکۆلۆژیای مرۆیی ، کە زانستی کۆمەڵناسی بە گشتی لە ناوەراستی چلەکانەوە کەوتبووە ژیر کاریگەری ئەم ئاراستەیە ، بە تایبەت لە ئەمریکا لە ساڵی ١٩٤٥ ەوە تا سەرەتای نەوەدەکانی سەدەی رابردوو ئەو کاریگەریە بەردەوامی هەبوو ..

دووای شەری جیهاتی دووەم و خێراگەشەکردنی پیشەسازی و گەورەبوونی شارەکان بە هۆی کەمبوونەوەی ریژەی مردن و پیشکەوتنی تەندروستی و ئامێرە تەکنۆلۆژیەکانی پزیشکی، زیاتر هەست بە مەترسیەکانی پیسبوونی ژینگە دەکرا، پێویستی دروستبوونی لقێکی زانستی لە چوارچێوەی کۆمەڵناسیدا تایبەت بەم بوارە بووە کاری ئەو رۆژگارە.

چونکە هەموو هۆکارەکانی دروستبوونی کۆمەڵناسی ژینگەیی لە چوارچێوەیەکدا کۆدەبوونەوە ،لە لایەک ناوەرۆکی توێژینەوە زانستیەکانی کۆمەڵناسی کە پەیوەندی ژینگەبوو بە رەفتاری مرۆیی و کۆمەڵگلوە بە گشتی رۆژ لە دووای رۆژ فراوانتر دەبوو، لە لایەکی دیکە هەستکردن بە تێکچوونی سیستەمی ژینگەیی لە چالاکیە ئابوریەکانی سەرمایەداری ، هۆکاری دیکە دۆزینەوە نوێیەکانی بواری پشکنین و پێوانەی پیسبوونی کەشوهەواو خاشاکی شارەکان و...هتد لە هەمووی گرنگتر بە دەرکەوتنی دەیان رێکخراو و کۆمەڵەو گروپی پاراستنی ژینگە بوو لە ئەوروپا و چالاکیەکانیان لە شەستەکانی سەدەی رابردوودا ، ئەمانە وەکو گروپی فشار لەسەر دەسەڵاتی دەوڵەتە پیشەسازیەکان پێویستیان بە ئەنجام دەرئەنجامی تویژینەوە زانستیەکانی بوارەکە هەبوو، هەتا بە شێوەیەکی لۆژیکی و لەسەر بنەمای توێژینەوەی زانستی داواکاریەکانیان ببەنە پیش .

لە ساڵی ١٩٧٢ لە پایتەختی سوید لە ستۆکهۆڵم یەکەم کۆنگرەی نێودەوڵەتی لە بارەی ژینگە بەسترا، ئەوە یەکەمجاربوو لە سەر ئاستی جیهان پرسی ژینگە بکرێتە پرسی نێودەولەی بۆیە کۆمەڵناسی ژینگەیی لە حەفتاکاندا وەکو بابەتێک و لقێکی زانستی سەربەخۆ بەدەرکەوت ، ئەمەش جگە لەو توێژینەوانەی لە رووی زانستیەوە کەڵەکە دەبوون ، بۆ ئەو چالاکی و جموجۆل و بزاوتە ژینگەییانەش دەگەڕایەوە کە لە شەستاکاندا لە ئەوروپا زۆر کاراو چالاک بوو ، گروپی فشار دروست بوو بوو بۆ ناچارکردنی حکومەتەکان بۆ پابەندبوون بە پاراستنی ژینگە.

نەک هەر لە کۆمەڵناسیدا بەڵکو لە زۆربەی لقە زانستی مرۆیی و کۆمەڵایەتیەکاندا، بابەتی ژینگە رێچکەی بوون بە زانست و سەربەخۆبوونی خۆی وەرگرتووە، چونکە توێژینەوە ژینگەییەکان پسپۆڕیەکی تایبەت و دیاریکراون و لە هەموو لقە زانستیەکاندا گرنگی بە پاراستنی ژینگەو بەردەوامی سەلامەتی رەگەزە ژینگەییەکان دەدەن،ئەم گرنگیپێدانەش لە میانی چاودێری و سەرنج و تێبینی کارلێکە جیاوازەکانی نێوان زیندەوەران و بارودۆخە سروشتیەکەیان دەکرێت ، بەڵام کاتێک دۆخە سروشتیەکان بە هۆی فشارخستنە سەر سروشت تێکدەچن ، گرفتە ژینگەییەکان دروست دەبن و کاریگەری دەخەنە سەر ژیانی خودی مرۆف خۆی ، بۆیە لە هەموو لقە زانستیە کۆمەلایەتی و مرۆییەکاندا بە ناچاری رووبەرووی بابەتە ژینگەییەکان دەبنەوەو تێکەل بە بابەتەکانیان دەبێ وەکو جوگرافیا و ئابوری و کارگیری و .....هتد.

لەگەل زیاتر بڵاوبوونەوەی گرفتە ژینگەییەکاندا وەکو بە بیابان بوون و بڕینەوەی دارستانەکان و گۆڕانی کەشوهەواو بلاوبوونەوەی هەندێک نەخۆشی دیاریکراو کە پەیوەندیان بە پاکوخاوێنی هەواو ژینگەی سروشتی ژیانی مرۆفەکانەوە هەیە سەرنجدانی کاریگەری ئەم رەوشە لەسەر کۆمەلگای مرۆیی بە گشتی هێندەی دیکە پێویستی بە مەعریفەی ژینگەیی و چۆنیەتی پاراستنی توخم و رەگەزە ژینگەییەکانی زیاتر کردووە، پیویستی بە توێژینەوەی بەردەوام کردووە، توێژەرانی بواری ژینگەی هێناوەتە پێشەوە،بۆیە لە ئایندەیەکی نزیکدا پسپۆری ژینگەیی دەبێتە یەکێک لە بوارە دەوڵەمەندەکانی هەلی کار ..

توێژینەوە لە ژینگەو بەستنەوەی بە لقێکی زانستی دیکە وەکو کۆمەڵناسی ,,واتە توێژینەوەی کۆمەڵناسیانە لە ژینگە بوارێکی ئەکادیمیە .. ، پرسی سەرەکی گرفتە ژینگەییەکان و پەیوەندیان بە مرۆفەوە ، واتە پەیوەندی مرۆف و ژینگە و کارلێکی نێوانیان وکاریگەری ئەم کارلێکە لەسەر ژیان بە گشتی لەسەر گۆی زەوی ..پەیوەندی گۆرانی کەشوهەوا بە چالاکیەکانی مرۆف ، چۆنیەتی رێگری لە کارەساتە سروشتیەکان ..پیسبوونی بوارەجیاوازەکان وەکو ئاو ، هەوا ، خاک ، بینین ، بیستن ، بۆن ..بابەتەکانی وەکو تەنەوعی زیندەوەران ..جەودەت الحیاە ..چۆنایەتی ژیان ، سەرچاوە سروشتیەکان ..ئیدارەدانی خاشاک و پاشەرۆ بۆ ئەم قوناغەی مێژووی کۆمەڵگای زۆر گرنگە چونکە هەموو ئەو بابەتانە مەترسیان خستوەتە سەر ژیانی مرۆفایەتی بە گشتی .

دیارە کۆمەلناسی ژینگەیی پشت بە ئەننجامی تویژینەوەی زانستەکانی وەکو ژینگەناسی یان ئیکولوجیا و جیۆلۆجیا و کیمیا و فیزیا و ئەندازە و هەموو ئەوانە دەبەستیت ، بۆ تویژینەوە لە گرفتە ژینگەییەکان و کاریگەری چالاکیە مرۆییەکان لەسەر ژینگە کە بەشێکە لە ئامانجەکانی ئەم لقە زانستیە.

**٤-٤- ئامانجی کۆمەلناسی ژینگەیی:**

سەرەتا پێویستە چ وەکو بیر هێنانەوە یان جیگیرکردنی ئىە راستیانەی پەیوەستن بە ئاماتجی زانست بە گشتی جارێکی دیکە لێرەدا ئاماژەیان پێ بکەینەوە بۆ ئەوەی بزانین لقە زانستی کۆمەلناسی ژینگەیی دەیوێت چی بکات

هه‌رچه‌نده‌ ئامانجی زانست به‌ گشتی چ زانستی سروشتی بێت یان كۆمه‌ڵایه‌تی گه‌یشتنه‌ به‌ هه‌قیقه‌ت ،به‌ڵگه‌ هێنانه‌وه‌ له‌سه‌ر راستیه‌كان، هه‌قیقه‌ت پاڵنه‌ری سه‌ره‌كی زاناكانه‌، له‌به‌ر ئه‌وه‌ زانست كه‌ره‌سته‌ وئامرازه‌ نه‌ك ئامانج ، كه‌ره‌سته‌یه‌كه‌ بۆ بیركردنه‌وه‌، شێوازێكه‌ له‌كارو پراكتیزه‌كردن، مرۆڤ له‌ پێناو به‌رزكردنه‌وه‌ی تواناكانیدا دایهێناوه‌ بۆ دۆزینه‌وه‌ی سیسته‌می باو له‌ گه‌ردوندا ،هه‌روه‌ها بۆ تێگه‌یشتن له‌ یاساكانی سروشت و كۆمه‌ڵگا( ) .

ئامانجی زانست به‌رهه‌مهێنانی جۆرێكه‌ له‌ مه‌عریفه‌ی جێی باوه‌ڕو متمانه‌ (هه‌قیقه‌ت) كه‌ له‌ هه‌موو ره‌وش و بارودۆخێكدا راست بێت، مه‌عریفه‌یه‌ك له‌ رێگای ئه‌زمون و تاقیكردنه‌وه‌وه‌ پێی بگات نه‌ك باوه‌ڕو ئیمانی وا بێ( )، وه‌كو جۆرێك له‌ بیروباوه‌ڕ ئیمانی وابێت دیارده‌یه‌ك له‌ دیارده‌كان به‌و شێوه‌یه‌ دروست ده‌بێت، یان هۆكاری دروستبونی دیارده‌یه‌ك به‌ جۆرێكه‌ ، لێكدانه‌وه‌ی تایبه‌تی بۆ بكات بێ ئه‌زمونكردن و تاقیكردنه‌وه‌، زانست پاكردنه‌وه‌ی بیركردنه‌وه‌یه‌ له‌ هه‌موو ئه‌و خه‌وش و هه‌ڵه‌و كه‌موكورتیانه‌ی به‌ شێوه‌یه‌كی ناراست و نا ته‌ندروست باس به‌ پێناسه‌و دیاریكردنی هۆكارو كاریگه‌ریه‌كانی دیارده‌كان ده‌كه‌ن.

زانست چ سروشتی بێت یان كۆمه‌ڵایه‌تی بۆ خزمه‌تی مرۆڤ و كۆمه‌ڵگای مرۆییه‌، بۆ چاره‌سه‌ری ئه‌و گرفت و ئاسته‌نگانه‌یه‌ رووبه‌رووی مرۆڤه‌كان ده‌بنه‌وه‌، بۆیه‌ زۆر له‌ كۆمه‌ڵگا جیاوازه‌كان پشت به‌ زانست ده‌به‌ستن بۆ به‌رنامه‌و پلانی گه‌شه‌پێدان وپه‌ره‌پێدانی تایبه‌ت به‌ خۆیان له‌ ته‌واوی بواره‌كاندا( ) .

ئامانجی زانست باشتر كردنی ژیانی كۆمه‌ڵایه‌تی كۆمه‌ڵگاو به‌رزكردنه‌وه‌ی ئاستی بژێوی وفه‌راهه‌م كردنی خۆراكی زۆرترو باشتر له‌ رووی چه‌ندایه‌تی و چۆنایه‌تی و دابینركدنی ئاسوده‌یی مرۆڤایه‌تیه‌ ،كه‌مكردنه‌وه‌و نه‌هێشتنی مه‌ینه‌تیه‌كانی ژیانی مرۆڤه‌كانه‌ .

هه‌موو ئه‌مانه‌ سیفه‌تیگه‌ڵكی گشتین و ئامانجی سه‌ره‌كی زانستن ، به‌ڵام ده‌كرێ وه‌ك شیكردنه‌وه‌یه‌كی ئه‌م ئامانجه‌ گشتیانه‌ ،ئامانجه‌كانی زانست له‌ چه‌ند خاڵێكدا كۆ بكه‌ینه‌وه‌ به‌م شێوه‌ی خواره‌وه‌:

1-وه‌سف و راڤه‌كردنی دیارده‌كان(Description)( Explanation) :

ئه‌گه‌ر وا وێنای هه‌موو ئه‌و دیاردانه‌ بكه‌ین كه‌ لێیان ده‌ڕوانین و ده‌یانخه‌ینه‌ ژێر سه‌رنج و تێبینی كردنه‌وه‌، كه‌ دیارده‌ی دابڕاوو به‌جیا بیانبینین ،بۆخۆیان سه‌ربه‌خۆن و په‌یوه‌ندیان به‌ دیارده‌كانی تره‌وه‌ نیه‌ ،وێناكردن و لێكدتمه‌وه‌یه‌كی زانستی نیه‌ ،

هه‌موو ئه‌و جۆره‌ بیركردنه‌وه‌و راڤه‌كردنانه‌ی دیارده‌كان به‌ ته‌نیا ده‌بیننن ـدوورن له‌ وه‌سف و شرۆڤه‌كردنی زانستیه‌وه‌.

زانست راڤه‌و شرۆڤه‌ی تایبه‌ت به‌ خۆی هه‌یه‌، له‌ میانه‌ی تێبینی و سه‌رنجدان و پشكنین وبه‌كارهێنانی ئامرازو كه‌ره‌سته‌ زانستیه‌ تایبه‌تیه‌كانیه‌وه‌ ته‌واوی به‌ش و پێكهاته‌كان به‌یه‌كه‌وه‌ په‌یوه‌ست ده‌كات، زانست وه‌سفی دیارده‌ جیاوازه‌كان ده‌كات و هه‌ر له‌ وه‌سف و راڤه‌كردنی دیارده‌كانیشدا راناوه‌ستێت، به‌ڵكو له‌به‌ر رۆشنایی یاساو پره‌نسیپه‌ گشتیه‌كاندا شرۆڤه‌و شیكردنه‌وه‌ی دیارده‌كان ده‌كات بۆ هه‌نگاوی دوواتر كه‌ یه‌كێكه‌ له‌ ئامانجه‌كانی زانست

2- تێگه‌یشتن له‌ دیارده‌كان :

تێگه‌یشتن بریتی له‌ دانانی ئه‌و دیارده‌یه‌ی توێژینه‌وه‌ی له‌سه‌ر ده‌كرێت له‌ چوراچێوه‌ی ئه‌و گشتاندن و پره‌نسیپ و یاسایانه‌ی پێشتر زانیان پێی گه‌یشتون، به‌مه‌به‌ستی دۆزینه‌وه‌و ناسینی هۆكاره‌كانی دروست بوون و كاریگه‌ریه‌كانیان واته‌ ئامانجێكی تری زانست له‌م وه‌سف و ته‌فسیركردنه‌ تێگه‌یشتنه‌ له‌ دیارده‌كان و هۆكاره‌كانی دروستبوون و كاریگه‌ریان، ئه‌م تێگه‌یشتنه‌ش ئه‌و كاته‌ مه‌یسه‌ر ده‌بێت مرۆڤ له‌ توانایدا بێت خه‌سڵه‌ت و تایبه‌تمه‌ندی و جیاكه‌ره‌وه‌كانی هه‌ر بابه‌ت و دیارده‌یه‌ك بناسێت و دیاری بكات، یان پێوانه‌یان بكات له‌ رووی چه‌ندایه‌تی و چۆنایه‌تیه‌وه‌،تا راڤه‌و شرۆڤه‌ی روودانیان بكات به‌ دیاریكردنی هۆكاره‌كانی دروستبوونیان( ) ئه‌م تێگه‌یشتنه‌ش دروست نابێت ته‌نیا له‌ میانه‌ی پێكه‌وه‌ گرێدان و په‌یوه‌ستكردنی پێكهاته‌و كه‌رت و به‌شه‌كانی ئه‌و دیارده‌و بابه‌ته‌وه‌ نه‌بێ به‌ یه‌كتریه‌وه‌( ) .

3- پێشبینی كردن Prediction:

پێشبینیكردن بریتیه‌ له‌ ره‌مڵ لێدانی یان مه‌زه‌نده‌كردنی روودانی هه‌ر دیارده‌یه‌ك له‌ رێگای به‌كارهێنان و سود وه‌رگرتن له‌ داتاو زانیاریه‌كانی پێشوتره‌وه‌ له‌ سه‌ر ئه‌و دیارده‌یه‌، بۆ نمونه‌ كه‌شناسێك پێشبینی باران بارین ده‌كات له‌ ناوچه‌یه‌كی دیاریكراودا بێگومان له‌سه‌ر بنه‌مای ئه‌و په‌یوه‌ندیانه‌یه‌ له‌ نێوان پله‌ی گه‌رما و رێژه‌ی شێ و ئاراسته‌كانی با و چڕی هه‌ورو په‌ستانی هه‌وایه‌، له‌ توێژینه‌وه‌ی زانستیشدا له‌سه‌ر دیارده‌ كۆمه‌ڵایه‌تیه‌كان كاتێك توێژه‌ر به‌ كۆمه‌ڵێك راستی ده‌گات ،ئیتر ده‌توانێت له‌سه‌ر بنه‌مای ئه‌و راستیانه‌ پێشبینی روودانی دیارده‌یه‌ك بكات،واته‌ كاتێك زانست ده‌گاته‌ گشتاندنگه‌لێك راڤه‌ی دیارده‌ جیاوازه‌كان ده‌كات، هه‌وڵی سود وه‌رگرتن له‌و گشتاندنانه‌ ده‌دات بۆ پێشبینی كردنی روودانی ئه‌وانه‌ی به‌ دووای یه‌كدا دێن .

4-كۆنترۆڵكردنی دیارده‌و بابه‌ته‌كانی توێژینه‌وه‌:( Control):

بریتیه‌ له‌ به‌رزه‌فتكردن و كۆنترۆڵكردنی ئه‌و هۆكارانه‌ی ده‌بنه‌ هۆی ئه‌وه‌ی دیارده‌یه‌ك له‌ دیارده‌یه‌كان به‌ شێوه‌و ره‌نگێكی دیاریكراو ده‌ربكه‌ون،به‌و شێوه‌ی مرۆڤ خۆی ده‌یه‌وێت له‌ چ كات و سات و بۆچی و له‌ پێناوی چیدا به‌و شێوه‌یه‌ رووبده‌ن و دروست ببن ، واته‌ له‌ به‌رژه‌وه‌ندی مرۆڤایه‌تیدا ئه‌م هۆكارانه‌ نه‌بنه‌ رێگر له‌ سه‌رهه‌ڵدان و روودانی دیارده‌یه‌ك، بێگومان ئه‌م به‌رزه‌فتكردن و كۆنترۆڵكردنه‌ش ده‌كه‌وێته‌ سه‌ر ئاستی راست و دروستی راڤه‌و شرۆڤه‌و پێشبینی كردنه‌كان، ئه‌گه‌ر ئه‌مانه‌ به‌ ته‌واوی ئه‌نجامدرابن،واته‌ پێشبینی كردنه‌كان راست بن، ئه‌وا كۆنترۆڵكردنه‌كانیش تا راده‌یه‌ك ئاسانترو ته‌ندروست تر به‌رێوه‌ ده‌چن، به‌ڵام ئه‌گه‌ر پێشبینی كردنه‌كان ناته‌واو بن، كۆنترۆڵكردنه‌كه‌ش سه‌خت تر ده‌بێت یان هه‌ر له‌ توانادا نابێت .

5-ئاراسته‌كردن (Directing):

واته‌ دیاریكردنی شێوازی روودانی دیارده‌كه‌ به‌ پێی خواست و ویستی زانایان و توێژه‌رانی بواره‌كه‌ بۆ به‌رژه‌وه‌ندی مرۆڤایه‌تی ،یان ئه‌نجامدانی گۆڕانكاری له‌ رێڕه‌وی ئه‌و دیارده‌یه‌ی كۆنترۆڵكراوه‌، له‌ جیاتی ئه‌وه‌ی بۆ خۆو بێ ده‌ست تێوه‌ردانی مرۆڤ رووبدات و هه‌رچیه‌كی لێ ده‌كه‌وێته‌وه‌ با بكه‌وێته‌وه‌، مرۆڤ رێڕه‌وی ده‌گۆڕێت و به‌ قازانتجی خۆی ئاراسته‌ی ده‌كات .

‌لێرەوە کۆمەلناسی ژینگەیی ،وەکو هەر لقێکی زانستی ،ئامانجی تێگەیشتنە لە دیاردە ژینگەییەکان و شیکردنەوەو شرۆفەکردن وپێشبینی ئایندەو کۆنترۆڵکردنی پرسی پەیوەندی نێوان کۆمەڵگاو ژینگەیە بە جۆرێک لەبەرژەوەندی ژیانی باشتر و گەشپێدانی بەردەوامدا بێت.

بۆ تێگەیشتنە لە پەیوەندی مرۆڤ و ژینگە و کارلێکی نێوانیان وکاریگەری ئەم کارلێکە لەسەر ژیان بە گشتی لەسەر گۆی زەوی ..چۆنیەتی گۆرینی رەفتاری مرۆڤ لە وێرانکەری ژینگەوە بۆ هاوڕێی یان دۆستی ژینگە ..پسپۆری ژینگە فیری رێگاکانی چۆنیەتی ژیانی باشترمان دەکات و کەرەستەو ئامرازی پەرەپیدانی بەردەواممان دەداتێ .

دەتوانین بە گشتی ئامانجەکانی کۆمەڵناسی ژینگەیی بەسەر دوو تەوەردا دابەش بکەین :

**یەکەم: ئامانجە مەعنەویەکان: کە بریتین لە** :

١-گەشەپێدانی هۆشیاری ژینگەیی و دەوڵەمەند کردنی تاکەکانی کۆمەڵگاو بەچەمک دەستەواژەو زاراوەی پەیوەست بە ژینگەو پاکوخاوێنی و جوانی و تاموچێژ لە ژیان و ئاسودەیی دەرونی .

٢-کارکردن بۆ تێگەیاندنی تاکەکانی کۆمەڵگا کە مرۆڤ بەشێکی دانەبراوی سروشتە و پەیوەندی ئۆرگانی لە نێزانیاندا هەیە ، مرۆڤ دەتوانێت گۆرنکاری لە تواناکانی خۆی و سروشتی دەوروبەریدا بکات ..

٣-کۆمەڵناسی ژینگەیی کار دەکات بۆ تێگەیاندن و بە ئاگا هێنانەوەی کۆمەڵگاکان لە مەترسی پیسبوونی ژینگەو ئاسەوارەکانی و قبشاندانی رێگاچارەو هاندان بۆ بەشداری لە چارەسەرکردندا بان لە رێگری و خۆپارێزی .

٤- دروستکردین ئارستەی ئەرێنی لە رووی مەعنەویەوە بۆ رەنگدانەوەو گۆڕینی رەىفتاری تاکەکانت سەبارەت بە ژینگە و توخم و رەگەزە جوانە سروشتیەکانی ، بە تایبەت بە پیرۆزکردنی چ تێکەڵکردنی بێت بە بنەمای ئاینی یان وەکو پرەنسیپی ژیانی مەدەنی .

٥-دروستکردنی هەستی بەرپرسیاریەتی لای تاکەکامنی کۆمەڵگا و خۆ بە خاوەنزانینی ژینگیە دەروبەرو ئەو ناوەندەی تیدا دەژین، لە رووی مەعنەویە وە کاریگەری زۆری دەبێت لەسەر پاکراگرتنی ژینگەو خۆشەویستی نیشتمان ..

**دووەم :ئامانجە مادیەکان:**

١-دەستگرتن بە سەرچاوە سروشتیە دەگمەنەکانەوە، بە فیرۆ نەدانی سامانی سروشتی کۆمەڵگا .

٢-کارکردن بۆ بەهەمهێنانی جێگرەوە ، بەوانەی زیاتر دۆستی ژینگەن .

٣-بەشداری لە هەڵمەتی کاری ژینگەیی ..بە لابردنی هۆکارەکانی پیسبوون یان دانانی هۆکارەکانی دەوڵەمەندی ژینگەیی.

٤-پەیڕەوکردنی سیستەمی خۆراکی تەندروست لای ئەندامانی کۆمەڵگا

٥-کارکردن بۆ بەرزکردنەوەی ئاستی خزمەتگوزاریە تەندروستیەکان .